BKD บวก 6% ลุ้นกำไรครึ่งปีหลังสดใส ตุนแบ็กล็อก 1.9 พันล้าน-รับท่องเที่ยวฟื้น
BKD บวก 6% มั่นใจกำไรครึ่งปีหลังสดใส หลังบริษัทรอรับรู้รายได้ (Backlog) ประมาณ 1.9 พันล้านบาท ทยอยรับรู้รายได้ไปถึงปี 66 พร้อมรับท่องเที่ยวฟื้น
BKD บวก 6% มั่นใจกำไรครึ่งปีหลังสดใส หลังบริษัทรอรับรู้รายได้ (Backlog) ประมาณ 1.9 พันล้านบาท ทยอยรับรู้รายได้ไปถึงปี 66 พร้อมรับท่องเที่ยวฟื้น
25 ส.ค. 2565

ผู้สื่อข่าวรายงานว่า วันนี้ (25 ส.ค. 65) ราคาหุ้น บริษัท บางกอก เดค-คอน จำกัด (มหาชน) หรือ BKD ณ เวลา 10:56 น. อยู่ที่ระดับ 2.78 บาท บวก 0.16 บาท หรือ 6.11% สูงสุดที่ระดับ 2.84 บาท ต่ำสุดที่ระดับ 2.66 บาท ด้วยมูลค่าการซื้อขาย 66.03 ล้านบาท

นางนุชนารถ รัตนสุวรรณชาติ ประธานเจ้าหน้าที่บริหาร BKD เปิดเผยว่า แนวโน้มผลการดำเนินงานครึ่งปีหลังบริษัทเชื่อมั่นว่าผลประกอบการจะมีการขยายตัวต่อเนื่องและมีกำไรสุทธิ เพราะปัจจุบันยังมีงานในมือรอรับรู้รายได้ (Backlog) อยู่ประมาณ 1.9 พันล้านบาท ที่จะทยอยรับรู้รายได้ไปถึงปี 66
สำหรับภาพรวมธุรกิจตกแต่งภายในช่วงครึ่งปีหลัง ส่งสัญญาณพลิกกลับมาสดใส หลังจากที่สถานการณ์โควิด-19 คลี่คลาย รัฐบาลเปิดประเทศต้อนรับนักท่องเที่ยว ทำให้กลุ่มธุรกิจโรงแรมได้รับอานิสงส์โดยตรง เริ่มเปิดให้บริการต้อนรับนักท่องเที่ยวทั้งในและต่างประเทศ ซึ่งทำให้ BKD มีงานตกแต่งภายในกลุ่มโรงแรมเข้ามาอย่างต่อเนื่อง
อีกทั้งในส่วนที่ตกแต่งใหม่และต้องการรีโนเวท นอกจากนี้บริษัทอยู่ในระหว่างเข้าประมูลงานโครงการภาครัฐและเอกชนมูลค่ากว่า 2 พันล้านบาท ขณะเดียวกันในช่วงที่ได้รับผลกระทบจากโควิด-19 บริษัทได้ปรับกลยุทธ์หันไปจับงานตกแต่งภายในบ้านเศรษฐี ซึ่งได้รับการตอบรับที่ดี และมีลูกค้าเข้ามาอย่างต่อเนื่อง